**Jerome "Jerry" Seinfeld** (s. 29. huhtikuuta 1954, Brooklyn, New York, New York) on yhdysvaltalainen koomikko ja näyttelijä. Seinfeld aloitti stand up -koomikon uransa 1970-luvun lopulla New Yorkissa ja Los Angelesissa, ja hän nousi 1980-luvun lopulla yhdeksi Yhdysvaltain suosituimmista lavakoomikoista. Televisiotähdeksi hän nousi vuosina 1989–1998 tehdystä *Seinfeld*-komediasarjasta, jonka käsikirjoittaja ja päähenkilö hän oli.

Lapsuus ja nuoruus
------------------

Jerome Seinfeld syntyi 29. huhtikuuta 1954 Brooklynissa New Yorkissa. Perhe muutti pian Massapequan esikaupunkialueelle Long Islandille, missä Seinfeld varttui ja kävi koulunsa. Seinfeldin isän Kalmanin aškenasijuutalaiset sukujuuret ulottuvat Ivano-Frankivskin alueelle, joka on kuulunut Seinfeldin isoisän siellä asuessa Itävalta-Unkariin, nyttemmin Ukrainaan. Seinfeldin äidin Bettyn vanhemmat olivat mizrahijuutalaisia maahanmuuttajia Osmanien valtakuntaan kuuluneesta Syyriasta. Betty Seinfeld oli kotirouva, ja Kalman Seinfeldilla oli kyltinmaalausyritys. Perheeseen kuului myös Jerryä puolitoista vuotta vanhempi isosisko Carolyn.

Kalman Seinfeld tunnettiin hauskuuttajana, ja Jerry on kertonut saaneensa kipinän ihmisten hauskuuttamiseen juuri isältään. Nähtyään kahdeksanvuotiaana televisiosta *The Ed Sullivan Show’n* Seinfeld kiinnostui stand up -komiikasta, ja hän on kertonut päättäneensä jo lapsena ryhtyä itsekin koomikoksi. Lukiossa hän hauskuutti kavereitaan televisiosta kuulemillaan vitseillä, vaikka ei ollutkaan muuten erityisen seurallinen.

Seinfeld valmistui Massapequan lukiosta keväällä 1972 ja aloitti opinnot Queens Collegessa Flushingissa New Yorkissa. Hänen pääaineensa olivat teatteri ja viestintä, ja hän sai kandidaatintutkinnon vuonna 1976.

Uran alkuvuodet
---------------

Collegesta valmistumispäivänsä iltana Seinfeld astui ensimmäistä kertaa elämässään lavalle, kun hän esiintyi Catch a Rising Star -komediaklubilla. Hän oli kokemattomuuttaan niin peloissaan, että kykeni kakistamaan kurkustaan vain muutaman sanan. Seuraava yritys Golden Lion Pubissa onnistui jo paremmin, ja Seinfeld jatkoi klubilla esiintymistä monen kuukauden ajan. Siellä hänet näki tunnettu koomikko Rodney Dangerfield, joka antoi Seinfeldille esiintymistilaisuuden kaapelikanava HBO:n sarjassaan *Rodney Dangerfield – It’s Not Easy Bein’ Me*. Ohjelma ei vielä nostanut Seinfeldia kuuluisuuteen, mutta sen jälkeen hän ryhtyi esiintymään muillakin New Yorkin komediaklubeilla ja Catskillin lomahotelleissa sekä Las Vegasissa amerikanitalialaisten laulajien lämmittelijänä. Neljän vuoden aikana 1976–1980 hän esiintyi lähes joka ilta ja sai parhaimmillaan yhdestä illasta 30–50 dollaria, mutta usein hän esiintyi ilmaiseksi. Pieniä tulojaan hän täydensi tekemällä sekalaisia töitä. Myöhemmin Seinfeld on kertonut ottaneensa tarkoituksella mahdollisimman surkeita töitä pakottaakseen itsensä onnistumaan koomikkona.

Seinfeld kävi 1970-luvun lopulla muutaman kerran skientologien kursseilla, mutta hän ei liittynyt jäseneksi. Seinfeld sanoi ottaneensa skientologiasta sen mitä tarvitsi ja rinnasti skientologian itämaisiin uskontoihin, joista hän myös on ollut kiinnostunut.

Seinfeld muutti lopulta New Yorkista länsirannikolle Los Angelesiin saadakseen uraansa nostetta. Hän jatkoi komediaklubeilla esiintymistä ja alkoi käydä myös koe-esiintymisissä televisiorooleihin, vaikka ei ollutkaan näyttelijä. Eräänä iltana hänen komediaesiintymisensä nähnyt televisioagentti pyysi häntä koe-esiintymiseen, joka johti pieneen rooliin tilannekomediasarjassa *Benson*. Seinfeld esitti sarjassa kaudella 1980–1981 kuvernöörille huonoja vitsejä kirjoittavaa Frankieta ja ansaitsi 4000 dollaria jaksolta. Seinfeld ei saanut itse kirjoittaa vuorosanojaan, ja koska hahmo ei ollut kovin hauska, se poistettiin sarjasta kolmen jakson jälkeen.

Seinfeld vuonna 1992.
Huonon televisiokokemuksensa jälkeen Seinfeld keskittyi kokonaan stand up -komiikkaan. Hän laajensi materiaaliaan sekä hioi esiintymistaitojaan ja tyyliään. Seinfeldin komiikka on niin sanottua havainnointihuumoria. Hän nostaa esiin pieniä jokapäiväisiä asioita, jotka ovat kaikille tuttuja, ja saa yleisönsä näkemään niissä piilevät absurdit piirteet. Seinfeld on lavalla aina hyväntahtoinen, hiukan kyyninen, mutta ei koskaan hyökkäävä, rivo tai pilkallinen tai edes poliittinen. Seinfeld ei myöskään tee imitaatioita tai esitä mitään hahmoja. Seinfeld on sanonut lavapersoonansa olevan hyvin lähellä oikeaa persoonaansa, sillä sellainen tyyli on helppo säilyttää vuosikausia. Hänen tyylinsä muistuttaa jonkin verran Bob Hopen ja Jay Lenon tyyliä. Koska Seinfeldin komiikka ei ole syvällistä, vaikutusvaltainen komediakriitikko Lawrence Christon arvosteli *Los Angeles Timesissa* sitä sisällöttömäksi, pinnalliseksi ja banaaliksi, vaikka pitikin Seinfeldia hauskana.

Seinfeld sai suuren tilaisuutensa toukokuussa 1981, kun Johnny Carsonin juontaman, valtakunnallisen ja hyvin suositun *The Tonight Show’n* kykyjenetsijä pyysi hänet ohjelmaan. Seinfeldin ensiesiintyminen ohjelmassa oli menestys, se johti uusiin esiintymisiin, ja se nosti Seinfeldin komediaklubeilla pääesiintyjäksi. Seinfeldin maine kasvoi tasaisesti, ja hän pääsi esiintymään vakituisesti myös *Late Night with David Lettermaniin* ja *Merv Griffin Show’hun*. Syksyllä 1987 Seinfeld esiintyi HBO:n erikoisohjelmassa *Jerry Seinfeld: Stand-Up Confidential*. Siinä oli lavakomedian lomassa sketsejä, joissa Seinfeld myös näytteli. Pari vuotta myöhemmin hän sai lisää televisionäkyvyyttä esiintyessään HBO:lla Montreal International Comedy Festivalilta sekä juontaessaan *Spy Magazine Presents How to Be Famous* -ohjelman.

Televisioesiintymistensä lomassa Seinfeld teki 1980-luvulla jopa 300 lavakeikkaa vuosittain. Vuonna 1987 *Time*-lehti kutsui häntä yhdeksi Amerikan parhaista koomikoista. Seuraavana vuonna Seinfeldille myönnettiin vuoden hauskimman mieskoomikon palkinto American Comedy Awardsissa, ja yleisö äänesti hänet maan parhaaksi klubiesiintyjäksi. Seinfeldista tehtiin paljon lehtijuttuja, ja hän esiintyi vuosikymmenen lopulla jo suurissa, loppuunmyydyissä saleissa, ansaiten 17 000 dollaria illalta.

Seinfeld
--------

Jerry Seinfeld ja *Seinfeldin* toisen päähahmon esittäjä Julia Louis-Dreyfus Emmy-palkintojen jakotilaisuudessa vuonna 1997.
*Pääartikkeli: Seinfeld*
NBC:n johtaja Brandon Tartikoff ehdotti Seinfeldille vuonna 1988 jonkinlaisen televisio-ohjelman tekemistä. Seinfeld keskusteli ajatuksesta koomikkoystävänsä Larry Davidin kanssa. Kaksikko päätti luoda uudenlaisen komedian, jossa Seinfeld esittäisi itseään ja näyttäisi, millaisista jokapäiväisistä tapahtumista ja yllättävistä vaikeuksista hän saa ideat komediamateriaaliinsa. NBC piti ideasta ja pyysi Seinfeldia ja Davidia tekemään siitä komediasarjan pilottijakson.

Pilottijaksoa seurasi kesällä 1990 esitetty neliosainen sarja nimeltä *Seinfeld*, joka jatkui vakituisena tammikuusta 1991 alkaen. Jokainen *Seinfeldin* jakso alkaa klubiyleisön edessä esitetyllä lavamonologilla, jonka Jerry Seinfeld itse on kirjoittanut tai ottanut vanhasta repertuaaristaan. Sitä seuraa tilannekomediaa sarjan neljän päähahmon elämästä New Yorkissa. Jerry Seinfeldin vähäeleisesti esittämä nimikkohahmo perustuu pitkälti häneen itseensä. Suurin osa sarjan tapahtumista perustuu kuitenkin Larry Davidin elämään.

Hiljaisen alun jälkeen *Seinfeldistä* tuli lopulta yksi yhdysvaltalaisen television suosituimpia tilannekomedioita. Sarja päättyi vuonna 1998 ollessaan suosionsa huipulla.

Jerry Seinfeld sai *Seinfeldistä* parhaan komedianäyttelijän Golden Globe -palkinnon vuonna 1994.

Seinfeldin jälkeen
------------------

Tilannekomediasarjansa loputtua Seinfeld palasi takaisin stand up -komedian pariin. Seinfeld lukeutuu edelleen maailman arvostetuimpien stand up -koomikoiden joukkoon; Comedy Centralin sadan kautta aikain parhaan stand up -esiintyjän listalla Seinfeld sijoittui kahdenneksitoista.

Vuonna 1998 Seinfeld lähti kiertueelle ja nauhoitti erikoisohjelman *I'm Telling You for the Last Time*, joka esitettiin HBO-kanavalla. Ohjelma julkaistiin myöhemmin sekä VHS:llä että DVD:llä ja myös samannimisenä albumina.

Comedians in Cars Getting Coffee
--------------------------------

Vuonna 2012 alkoi Seinfeldin luoma nettisarja *Comedians in Cars Getting Coffee*, jossa on vieraillut muun muassa Yhdysvaltain presidentti Barack Obama. Sarja siirtyi vuonna 2017 suoratoistopalvelu Netflixiin. Heinäkuussa 2017 *Forbes*-lehti kertoi Seinfeldin ansaineen vuoden aikana 69 miljoonaa dollaria, mikä teki hänestä parhaiten ansainneen koomikon maailmassa. Vuotta aiemmin hän oli ollut listalla toisena.

Perhe
-----

Seinfeld vaimonsa Jessican kanssa vuonna 2010.
Jerry Seinfeld meni naimisiin ensimmäisen ja nykyisen puolisonsa Jessican (o. s. Sklar) kanssa vuonna 1999. Heillä on kolme lasta, vuonna 2000 syntynyt tytär sekä vuosina 2003 ja 2005 syntyneet pojat.

Seinfeldin sisko Carolyn Liebling hoitaa Seinfeldin liikeasioita.

Bibliografia
------------

* *SeinLanguage* (1993)
* *Halloween* (2002, lastenkirja)
* *Onko tästä mihinkään?* (*Is This Anything?*, 2020)

Lähteet
-------

* Levine, Josh: *Jerry Seinfeld: Much Ado About Nothing*. ECW Press, 1993. ISBN 1-55022-201-5.

### Viitteet

1. 1 2 3  Levine 1993, s. 10–13.
2. ↑  Jews in the News: Sarah Michelle Gellar, Julianne Margulies and Jake Gyllenh | Tampa JCCs and Federation *www.jewishtampa.com*. Viitattu 28.8.2021. (englanniksi)
3. ↑  Alison Leigh Cowan: Seinfeld's Back Story, About Something *City Room*. Viitattu 10.11.2017. (englanniksi)
4. ↑  Alison Leigh Cowan: The Paper Trail of Jerry Seinfeld Leads Back to Ellis Island and Beyond *The New York Times*.  24.4.2009. Viitattu 28.8.2021. (englanniksi)
5. ↑  Levine 1993, s. 13–15.
6. ↑  Levine 1993, s. 15–19.
7. ↑  Levine 1993, s. 19–20.
8. ↑  Levine 1993, s. 21–23.
9. ↑  Levine 1993, s. 17, 23–27.
10. ↑  Levine 1993, s. 38–41.
11. ↑  Levine 1993, s. 26–31.
12. ↑  Levine 1993, s. 34–37.
13. ↑  Levine 1993, s. 31–32.
14. ↑  Levine 1993, s. 36–39.
15. ↑  Levine 1993, s. 53–59.
16. ↑  Levine 1993, s. 73–88.
17. ↑  Levine 1993, s. 101.
18. ↑  Jerry Seinfeld Golden Globes Awards Golden Globes. Viitattu 29.8.2021.
19. ↑  Obama to appear on Seinfield's Comedians in Cars Getting Coffee *The Independent*.  22.12.2015. Viitattu 29.7.2017. (englanniksi)
20. ↑  The World's Highest-Paid Comedians 2017: Jerry Seinfeld Returns To The Top Spot *Forbes*. Viitattu 28.7.2017. (englanniksi)
21. ↑  Kelly Braun: Jerry Seinfeld’s Kids Are the Reason for His Smile! Meet the Comedian’s Children With Wife Jessica *Closer*.  19.8.2021. Viitattu 29.8.2021.
22. ↑  Jerry Seinfeld – Family, Family Tree *CelebFamily*. Viitattu 29.8.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Jerry Seinfeld**.
* Seinfeldonline.com
* USA Todayn artikkeli lokakuulta 2002
* Jerry Seinfeld Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Ruotsi
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Trove
* Elonet

 |
|  |
| Muut | 
* Europeana
* IdRef

 |

 |